Title: Predbežné stanovisko Ministerstva zahraničných vecí Slovenskej republiky
Author: user
Company: none

Predbežné stanovisko Slovenskej republiky
Materiál: 
Návrh rozhodnutia Európskej rady. ktorým sa mení a dopĺňa článok 136 Zmluvy o fungovaní Európskej únie v súvislosti s mechanizmom pre stabilitu pre členské štáty, ktorých menou je euro
Číslo dokumentu Európskej komisie:
-
Číslo dokumentu Európskej rady:
EUCO 30/10 – návrh tvorí prílohu I záverov Európskej rady z 17. decembra 2010
Kategória návrhu:
Veľmi vysoká dôležitosť
Právny základ návrhu:
Článok 48 odsek 6 Zmluvy o EÚ
Metóda schvaľovania:
Jednomyseľnosť
Predpokladaný čas prerokúvania:
Začiatok roku 2011, formálne prijatie sa očakáva v marci 2011.
Navrhovaný dátum implementácie:
-
Ministerstvo/ÚOŠS s primárnou zodpovednosťou

MZV SR 

Ostatné zainteresované ministerstvá

MF SR
Metóda transpozície do práva Slovenskej republiky
Nevyžaduje sa transpozícia. 

Zásada subsidiarity

V súlade so zásadou subsidiarity podľa článku 5 ods. 3 Zmluvy o Európskej únii koná Únia v oblastiach, ktoré nepatria do jej výlučnej právomoci, len v takom rozsahu a vtedy, ak ciele zamýšľané touto činnosťou nemôžu členské štáty uspokojivo dosiahnuť na ústrednej úrovni alebo na regionálnej a miestnej úrovni, ale z dôvodov rozsahu alebo účinkov navrhovanej činnosti ich možno lepšie dosiahnuť na úrovni Únie. Návrh nariadenia je v súlade so zásadou subsidiarity.

Zásada proporcionality

Návrh nariadenia je podľa článku 5 Zmluvy o Európskej únii v súlade so zásadou proporcionality, pretože obsah a forma návrhu nariadenia neprekračuje rámec toho, čo je nevyhnutné na dosiahnutie cieľov zmlúv.

I.	OBSAH A STRUČNÝ NÁČRT PROBLEMATIKY

A.	Cieľ návrhu 

Cieľom návrhu je umožniť členským štátom EÚ, ktorých menou je euro, zabrániť potenciálnym hrozbám voči stabilite eurozóny prostredníctvom vytvorenia stabilizačného mechanizmu. Špecifikom predloženého rozhodnutia je skutočnosť, že za účelom jeho prijatia bude prvý krát použitý tzv. zjednodušený revízny postup, ktorým je možné zmeniť zakladajúce zmluvy EÚ. 

B.	Vplyv návrhu

Lisabonská zmluva nahradila doposiaľ jedinú procedúru zmeny zakladajúcich zmlúv EÚ  ustanovením tzv. riadneho a zjednodušených revíznych postupov. Univerzálnym postupom je riadny revízny postup, použitie zjednodušených revíznych postupov prichádza do úvahy v prípade zmeny tretej časti Zmluvy o fungovaní EÚ, pokiaľ sa nerozširujú právomoci EÚ, ako aj v prípade zmeny hlasovania v Rade z jednomyseľnosti na kvalifikovanú väčšinu alebo prechodu z mimoriadneho legislatívneho postupu na riadny. Predložený návrh bude podliehať zjednodušenému revíznemu postupu v dôsledku zmeny ustanovenia patriaceho do tretej časti Zmluvy o fungovaní EÚ, ako aj absencie prvku rozšírenia právomocí EÚ.
Návrh zmení znenie základných zmlúv, konkrétne Zmluvy o fungovaní EÚ, v ktorej sa do čl. 136 doplní odsek nasledovného znenia:
"3.	Členské štáty, ktorých menou je euro, môžu vytvoriť mechanizmus pre stabilitu, ktorý sa má v nevyhnutných prípadoch aktivovať na zabezpečenie stability eurozóny ako celku. Poskytnutie akejkoľvek požadovanej finančnej pomoci v rámci mechanizmu bude podliehať prísnej podmienenosti."
Návrh po jeho schválení Európskou radou (predpokladá sa na zasadnutí v dňoch 24. – 25. marca 2011 v Bruseli) bude podliehať ratifikácii vo všetkých členských štátoch EÚ v súlade s ich ústavnými požiadavkami a jeho nadobudnutie účinnosti sa predpokladá k 1. januáru 2013.

II.	Stanovisko Slovenskej republiky

Potreba finančného mechanizmu vznikla pre riešenie dlhových kríz efektívnym a predvídateľným spôsobom v budúcnosti, nakoľko súčasná architektúra EMU je postavená na prezumpcii vylúčenia vzniku dlhovej krízy. Ani najviac sofistikované a efektívne vynucovanie fiškálnych pravidiel nemôže vylúčiť vznik dlhovej krízy v budúcnosti. Chýbajúce pravidlá pre „bankrot“ a záchranu členského štátu vyvolávajú trhové očakávania a to prispieva k vysokej volatilite na trhoch počas krízy, ktorá naopak vyvoláva pocit naliehavosti politikov konať.
Dôveryhodnosť nového mechanizmu bude bez adekvátneho právneho zakotvenia v primárnom práve vždy spochybňovaná. Zmenou zmluvy sa rovnako eliminujú ústavné problémy vo viacerých členských štátoch, ktoré sa vyskytli pri súčasnom dočasnom finančnom mechanizme.  
Slovensko preto môže súhlasiť so znením návrhu rozhodnutia Európskej rady o zmene znenia Zmluvy o fungovaní EÚ.

III.	Informačná časť

Návrh zmeny základných zmlúv bol predmetom rokovania Európskej rady v dňoch 16. a 17. decembra 2010. Dôvodom bolo napätie, ktoré pretrváva na finančných trhoch voči eurozóne. Cieľom rokovania Európskej rady bolo rozptýliť neistotu a prijať rozhodnutie o zmene zmluvy, ktoré by potvrdilo odhodlanie zabezpečiť finančnú stabilitu a integritu eurozóny. Zasadnutiu Európskej rady predchádzali bilaterálne konzultácie s členskými štátmi EÚ a široký konsenzus, ktorý z nich vzišiel ohľadom zmeny zmluvy, ktorá by mala byť čo najmenšia.
Slovenská delegácia, reprezentovaná predsedníčkou vlády SR I. Radičovou, na zasadnutí Európskej rady vyslovila presvedčenie, že návrh ide správnym smerom. Situáciu na trhoch treba stabilizovať teraz a v podstate existuje dohoda. Preto Slovensko návrh plne podporuje.